Wóslink

Wóslink ( Oßling) je cyrkwinska wjes a gmejna we wuchodosakskim Budyskim wokrjesu. Leži w sewjernym dźělu wokrjesa při Čornym Halštrowje. Hišće w prěnjej połojcy 20. lětstotka słušachu Wóslink a susodne wjeski k serbskemu rěčnemu teritorijej. Tamniši ewangelscy Serbja rěčachu wosebitu Wóslinčansku narěč. Hač do dźensnišeho nadeńdźemy při a we Wóslinčanskej ewangelskej cyrkwi tež serbske napisy, mjeztym zo wjes sama k oficielnemu serbskemu sydlenskemu rumej hižo njesłuša.

We wokolinje Wóslinka wudobywa so šěrawc we wotkrytych jamach.

 Stawizny 
Prěnje historiske naspomnjenje sydlišća jako Ossilink je z lěta 1374.

 Wobydlerstwo a rěč 
Po statistice Arnošta Muki měješe wjes w lěće 1884 cyłkownje 449 wobydlerjow, z nich 253 Serbow (56 %) a 196 Němcow. Arnošt Černik zwěsći 1956 serbskorěčny podźěl wobydlerstwa wot hišće 3,3 %. Na Wóslinčanskej ewangelskej šuli podawaja hač do dźensnišeho serbšćinu.

 Ležownostne mjena 
Michał Rostok naliči 1887 slědowace serbske ležownostne mjena we Wóslinku: Humjeńki (polo), Kamjeńske, Klincy, Łužki, Pod skałku, Milowske, Dańske (łuka), Wólšne, Lišča hora, Smoržowa hórka, Łučnišća, Wosna.Michał Rostok: Ležownostne mjena. W: ČMS 40 (1887), str. 3–50, tu str. 28 (digitalizat).

Gmejnske dźěle
Do Wóslinčanskeje gmejny słušeja slědowace wjeski:

 Politika 
Gmejna słuša k sakskemu wólbnemu wokrjesej 54 (Budyšin 3) a k zwjazkowemu wólbnemu wokrjesej 156 (Budyšin I).

 Wosobiny 
 Jan Ćichor (1630–69) – duchowny, magister a přełožer; 1663–69 farar we Wóslinku
 Křesćan Bohachwał Kowar (1703–78) – duchowny a spisowaćel; 1744–71 farar we Wóslinku
 Jurij Arnošt Wanak (1817–1887) – duchowny a spisowaćel; 1859–86 farar we Wóslinku
 Jaroměr Hendrich Imiš (1819–97) – duchowny a narodny prócowar; 1851–58 farar we Wóslinku
 Gustaw Julius Ryćer (1831–19..) – farar, sobuzałožer Serbskeje prědarskeje konferency w Pruskej; rodźeny we Wóslinku
 Jan Wałtar (1860–1921) – duchowny, serbski basnik němskeho pochada; 1887–1906 farar we Wóslinku
 Arnošt Lodni (1878–1969) – wučer, kantor a kulturny prócowar; 1899–1913 wučer we Wóslinku

 Žórła 

 Wotkaz 

Kategorija:Wóslink
Kategorija:Sydlišćo w Budyskim wokrjesu
Kategorija:Gmejna w Sakskej
Kategorija:Sydlišćo w Hornjej Łužicy
Kategorija:Prěnje naspomnjenje 1374
Kategorija:Cyrkwinska wjes